E-7382/2007

Mál þetta, sem dómtekið var 11. júní sl., er höfðað 24. október 2007.

Stefnandi er Þ-kvk-nf K-kvk-nf, Galtalind 26, Kópavogi.

Stefndi er Snyrtistofan Rún ehf., Spönginni 12, Reykjavík.

Dómkröfur

Dómkröfur stefnanda eru þær að stefnda verði gert að greiða henni skuld að fjárhæð 500.863 krónur ásamt dráttarvöxtum samkvæmt III. kafla vaxtalaga nr. 38/2001 af 159.111 krónum frá 1. maí 2007 til 1. júní 2007, af 405.621 krónu frá þeim degi til 1. júlí 2007, en af 500.863 krónum frá þeim degi til greiðsludags. Inn á skuldina hafa verið greiddar þessar innborganir: 30. apríl 2007, 20.169 krónur, 9. maí 2007, 106.200 krónur, 30 maí 2007, 34.600 krónur og 11. júní 2007, 184.500 krónur, og verður tekið tillit til þeirra við uppgjör kröfunnar á innborgunardegi.

Þá er krafist málskostnaðar samkvæmt mati dómsins.

Stefndi krefst þess að verða sýknaður af dómkröfum stefnanda og að stefnandi verði dæmdur til að greiða stefnda málskostnað samkvæmt mati dómsins.

Málavextir

Stefnandi starfaði á snyrtistofu stefnda á tímabilinu apríl 2007 til júní 2007. Var stefnandi ráðinn sem verktaki í tímavinnu. Stefnandi kveðst hafa unnið þann tíma sem hún var beðin að vinna, en stofan var opin frá 10-18 á daginn. Stefnandi hélt tímaskýrslur yfir unna tíma og krafði stefnda um greiðslu þeirra. Ágreiningur varð með aðilum um uppgjör og hefur stefnandi því höfðað mál þetta.

Málsástæður stefnanda

Krafa stefnanda byggir á 3 reikningum. Nánar tiltekið sé um að ræða ógreidda reikninga vegna vinnu stefnanda við snyrtingu fyrir stefnda. Kveður stefnandi vinnuna hafa farið fram á Snyrtistofunni Rún (Mist) ehf., dvalar- og hjúkrunarheimilinu Grund og Hrafnistu í Hafnafirði. Umræddir reikningar séu gefnir út í nafni einkafirma stefnanda, H-kvk-ef, en sökum þess að einkafirmað skorti aðildarhæfi, sbr. Hrd. 1996, bls. 1812, sé mál þetta rekið í nafni stefnanda persónulega og fyrir hönd einkafirma hennar.

Stefnandi hafi starfað á snyrtistofu stefnda á tímabilinu apríl 2007 til júní 2007. Hafi hún oft séð um að opna stofuna og loka henni í lok dagsins er eigandi stofunnar, G-kvk-nf L-kvk-nf K-kvk-nf, var farin heim. Stefnandi hafi haldið tímaskýrslur yfir tíma sína og hafi hún gefið út reikninga um hver mánaðamót.

Í tölvupósti frá lögmanni stefnda, sem lögmanni stefnanda hafi borist þann 18. september 2007, sé því mótmælt að tímaskráningar stefnanda séu í samræmi við dagbókafærslur stefnda. Ágreiningurinn byggist aðallega á því að stefndi telur að stefnandi eigi einungis að fá greitt fyrir þá tíma sem hún hafi þjónustað viðskiptavini en ekki þann tíma sem hún hafi verið á stofunni í öðrum verkum. Stefnandi kveðst hafa verið ráðinn sem meistari, bæði til að vera á stofunni og vinna við snyrtingu og vera öðrum til leiðbeiningar. Hafi hún yfirleitt verið þar frá opnun til lokunar og hafi farið í önnur verk milli viðskiptavina. Telur hún sig eiga rétt á endurgjaldi fyrir vinnu sína allan þann tíma.

Nánar tiltekið sundurliðast krafa stefnanda svo:

Nr. Útgáfudagur Gjalddagi Fjárhæð

1. 30.04.2007 01.05.2007 159.111 kr.

2. 31.05.2007 01.06.2007 246.510 kr.

3. 30.06.2007 01.07.2007 95.242 kr.

Eða samtals 500.863 krónur.

Inn á skuldina hafi verið greiddar innborganir samtals að fjárhæð 345.469 krónur sem sundurliðist þannig: Þann 9. maí 2007 106.200 krónur, þann 30. maí 2007 34.600 krónur, þann 11. júní 2007 184.500 krónur. Verði tekið tillit til þeirra við uppgjör kröfunnar. Einnig hafi stefnandi gefið út kreditreikning þann 30. apríl 2007 að fjárhæð 20.169 krónur og sé tekið tillit til hans í kröfugerð.

Eftirstöðvar skuldarinnar hafi ekki fengist greiddar þrátt fyrir innheimtutilraunir og sé því nauðsynlegt að höfða mál til greiðslu þeirra.

Krafa stefnanda byggi á framlögðum reikningum og tímaskýrslum. Á því sé byggt að stefnandi eigi rétt til fulls endurgjalds úr hendi stefnda vegna þeirra verka sem hún sannanlega vann fyrir stefnda, að beiðni stefnda. Á því sé byggt að fyrir verk þessi skyldi greiða í tímavinnu samkvæmt gjaldskrá stefnanda. Stefnandi sé með meistarapróf í snyrtifræði og byggi á því að krafa hennar um greiðslu fyrir unnin verk sé sanngjörn og eðlileg og að stefndi beri sönnunarbyrðina fyrir hinu gagnstæða.

Um greiðsluskyldu stefnda þá vísar stefnandi til almennra reglna samningaréttar og kröfuréttar um efndir fjárskuldbindinga og skuldbindingargildi loforða og til reglna verktakaréttar um rétt verktaka til greiðslu verkkaups. Stefnandi vísar til reglna samningaréttar, ákvæða samningalaga nr. 7/1936 og til grunnreglu 45. gr. laga um lausafjárkaup nr. 50/2000. Um dráttarvaxtakröfuna er vísað til III. kafla laga nr. 38/2001 um vexti og verðtryggingu. Um málskostnaðarkröfu sína vísar stefnandi til laga um meðferð einkamála nr. 91/1991, einkum 1. mgr. 130. gr. Varðandi aðild stefnanda vísast til 16. og 17. gr. laga nr. 91/1991 og varðandi varnarþing til 33. gr. sömu laga.

Málsástæður stefnda og lagarök

Stefndi byggir sýknukröfu sína á því að stefnandi hafi verið verktaki hjá stefnda í apríl til júní 2007. Umsamdar verktakagreiðslur hafi verið 1.800 krónur á klst. fyrir hvern viðskiptavin. Stefnandi hafi ekki verið launþegi og hafi því ekki stöðu launþega s.s. að fá greitt fyrir biðtíma, veikindi, orlof, verkefnaskort eða námskeið sem hún kjósi að fara á. Um það hafi verið samið að stefnandi fengi greitt fyrir hvern viðskiptavin og hafi tímakaupið, sem fyrr segir, verið 1.800. krónur.

Í tímaskýrslu sem stefnandi leggi fram skrái hún t.a.m. hinn 17 apríl námskeið 3 klst. Ef verktaki kjósi að fara á námskeið þá greiði hann það sjálfur, enda ekki launþegi og sendur af vinnuveitanda. Sama dag skrái stefnandi 4 klst. en hafi ekki verið með neina viðskiptavini hjá stefndu þann dag., sbr. framlagðar dagbókafærslur yfir viðskiptavini. Samkvæmt tímáskráningum stefnanda séu ofreiknaðir tímar vegna apríl 17,5 klst., vegna maí 11 klst. og vegna júní 3 klst. Á yfirliti á dskj. nr. 16 megi sjá mismuninn sem og á dskj. nr. 17

Stefnda kveður aðila hafa átt í viðræðum um tímaskráningar og að ekki hafi verið sátt um reikningana. Þá skuli upplýst að stefnda hafi aldrei séð yfirlit frá stefnanda um tímaskráningu fyrr en búið var að höfða mál og stefnda skoraði á stefnanda að afhenda þau gögn sem hún byggði reikninga sína á. Þá hafi stefnandi vel vitað að stefnda hafi margítrekað lent í því að lagfæra verk sem stefnandi hafði unnið, s.s. naglaásetningar. Vegna óánægju viðskiptavina hafi bæði þurft að endurgreiða viðskiptavinum sem og að veita þjónustuna aftur. Á yfirliti á dskj. nr. 18 megi sjá yfirlit yfir vinnutap vegna óánægðra viðskiptavina, sem nemi samtals 153.750 krónum.

Stefnda telji, samkvæmt framansögðu, að stefnandi eigi enga kröfu á hana, því sé öfugt farið. Stefnandi skuldi stefndu. Stefnda hafi einfaldlega greitt stefnanda það sem henni beri og töluvert umfram það.

Stefnda hafni því kröfu stefnanda um greiðslu á umræddum mismun, enda telji stefnda í fyrsta lagi að tímaskýrslur stefnanda séu rangar, auk þess sem stefnda telji sig eiga bótarétt vegna þess tjóns sem stefnda hafi orðið fyrir vegna þeirra þjónustu er hún varð að inna af hendi eftir stefnanda vegna óánægðra viðskiptavina. Þetta viti stefnandi vel enda hafi henni verið kunnugt um að vinna þurfti mörg verk á nýjan leik eftir hana.

Stefnda hafi þó ákveðið að gagnstefna ekki til skaðabóta vegna þess tjóns sem stefnda varð fyrir vegna ófullnægjandi vinnubragða stefnanda, en hafnar öllum kröfum stefnanda.

Stefnda byggir kröfur sínar á reglum samninga- og kröfuréttar. Málskostnaðarkrafan styðst við 1. mgr. 130. gr. laga nr. 91/1991.

Niðurstaða

Í greinargerð stefnda er því haldið fram að stefnandi hafi unnið sem verktaki hjá stefnda og hafi fengið greitt 1.800 krónur á tímann fyrir hvern viðskiptavin. Í framburði málsaðila kom hins vegar fram að stefnandi vann fleiri verk á snyrtistofunni en að sinna einstökum viðskiptavinum. Sá hún m.a. um að opna stofuna og loka henni, svara í síma og þrífa, eins og aðrir sem þar unnu. Málsaðilar gerðu ekki skriflegan samning sín á milli en samkvæmt því sem fram hefur komið þykir sýnt fram á að samkomulag aðila hafi verið með þeim hætti að stefnandi fengi greitt tímakaup fyrir þá vinnu sem hún innti af hendi fyrir stefnda, 1.800 krónur á tímann.

Stefnandi bar fyrir dómi að hún hefði haldið tímaskrá yfir þá tíma sem hún vann hjá stefnda. Ágreiningur er með aðilum um þá tímaskráningu. Stefndi heldur því fram í greinargerð sinni að stefnandi hafi ofreiknað sér 17,5 klst. í aprílmánuði, 11 klst. í maí og 3 klst. í júní. Að öðru leyti er í greinargerð stefnda ekki gerð grein fyrir þessum tímum, sem stefndi telur stefnanda hafa ofreiknað, eða það rökstutt nánar, en vísað til dagbókarfærslna, ótilgreint.

Fyrir liggur að stefnandi hefur gert stefnda kreditreikning vegna aprílmánaðar að fjárhæð 20.169 krónur, sem liggur m.a. í því að stefnandi ákvað að greiða sjálf umrætt námskeið og er tekið tillit til hans í kröfugerð stefnanda. Stefndi hefur ekki lagt fram nein haldbær gögn til stuðnings fullyrðingum sínum um ofreiknaða tíma stefnanda. Hefur tímaskráningu stefnanda ekki verið hnekkt og ber að leggja hana til grundvallar niðurstöðu í málinu.

Stefndi heldur því fram að ítrekað hafi þurft að endurvinna verk sem stefnandi vann og telur sig eiga bótarétt á hendur stefnanda. Í málinu hefur ekki verið sýnt fram á að þessar fullyrðingar eigi við rök að styðjast og er engin gagnkrafa gerð í málinu.

Samkvæmt framansögðu ber því að taka til greina kröfur stefnanda, sem byggjast á þremur reikningum, enda hefur ekki verið sýnt fram á að þeir séu ósanngjarnir eða eigi ekki við rök að styðjast.

Eftir þessari niðurstöðu ber stefndu að greiða stefnanda málskostnað sem ákveðst 200.000 krónur.

K-kvk-nf J-kvk-nf héraðsdómari kvað upp dóm þennan.

D Ó M S O R Ð

Stefndi, Snyrtistofan Rún ehf., greiði stefnanda, Þ-kvk-þgf K-kvk-þgf, 500.863 krónur með dráttarvöxtum samkvæmt 1. mgr. 6. gr. vaxtalaga nr. 38/2001 af 159.111 krónum frá 1. maí 2007 til 1. júní 2007, af 405.621 krónu frá þeim degi til 1. júlí 2007, en af 500.863 krónum frá þeim degi til greiðsludags og 200.000 krónur í málskostnað, allt að frádregnum 20.169 krónum, greiddum 30. apríl 2007, 106.200 krónum, greiddum 9. maí 2007, 34.600 krónum, greiddum 30. maí 2007, og 184.500 krónum, greiddum 11. júní 2007.

K-kvk-nf J-kvk-nf